Ir-rabta tal-bniedem ma' Marija ma tafx b' limiti. Mhux talli l-Madonna hija mfittxija fil-ħtiġijiet spiritwali iżda daħlet ukoll fil-qasam folklorisitku ta' bosta pajjiżi. Fost il-bosta leġġendi li nsibu madwar id-dinja, hemm minnhom dwar il-Madonna jew li Marija Santissima tidħol b' xi mod fihom. Meta ngħidu leġġenda ma nkunux qed infissru gidba jew xi ħaġa fittizja iżda kitba li saret biex tinqara jew biex tkabbar id-devozzjoni jew bħala mogħdija ta' żmien. Tajjeb niftakru li anke l-kelma "Leġġenda" ġejja mill-kelma "Leggere" li tffiser Taqra. Mela l-leġġendi nkitbu biex jinqraw, bħal kull kitba oħra, iżda jinqraw f' ambjenti partikolari. Il-leġġendi ma nistgħux inqisuhom li għandhom xi bażi storika, biss xi ftit storja jista' jkollhom ukoll. Nixtieq illum naqsam maghkom leġġenda ħelwa, waħda minn min jaf kemm. Il-pittur u l-miżien Mela darba waħda kien hemm pittur famuż li kellu ħafna dnubiet. Dan marad marda gravi u dam mhux ħażin f'qiegħ ta' sodda. Darba waħda kellu dehra tal-ġudizju tiegħu. Deher hu f'nofs sala kbira fejn fuq naħa kien hemm il-qaddisin u l-anġli u fuq in-naħa l-oħra kien hemm ix-xjaten. L-imħallef tas-sema kien sejjer jiżen dak li għamel il-pittur u għalhekk ġab miżien kbir biex jara f' ħajtu għamilx aktar tajjeb milli ħażin u għalhekk jieħu l-premju ta' dejjem jew inkella bil-kontra u jmur max-xjaten. Ċorma xjaten ġabu salt kotba ħoxnin li fihom kien hemm miktubin id-dnubiet tal-pittur, li kif għidna ma kienux ftit. Iżda l-ebda bniedem ma hu ħażin għal kollox! Min-naħa tagħhom l-anġli wkoll kellhom xi kotba dwar dan il-pittur b'xogħlu u bil-ħwejjeġ tajba li għamel matul ħajtu. Il-kotba li ġabu x-xjaten intefgħu f'keffa tal-miżien u l-kotba tal-anġli tpoġġew fil-keffa l-oħra. Iżda l-kotba tax-xjaten kienu itqal minn tal-anġli u għalhekk deher ċar li l-pittur kien se jmissu l-kastig minflok il-premju. Fejn l-imħallef ħin bla waqt dehret Marija Santissima. Anġlu żgħir resaq lejn il-pittur imwerwer u qallu biex imur jitlob ħniena lil Marija. Il-pittur bid-dmugħ f'għajnejh resaq lejha u talabha bl-umiltà kollha biex tħenn għalih. Dak il-ħin Marija qamet minn fejn kienet u marret poġġiet fuq il-miżien fil-keffa fejn kien hemm il-kotba tal-anġli. Il-miżien mill-ewwel xaqleb lejn in-naħa l-oħra. Ix-xjaten bdew jgħajtu għajat kbir għax raw li kienu tilfu u ħarbu minn dak il-post. Ftit jiem wara dan il-pittur fieq mill-marda tiegħu u l-ewwel ma għamel kien li mar iqerr. Hekk kif reġa' ħa saħtu, pitter pittura sabiħa tal-Madonna bħala radd ta' ħajr lejha. Din il-pittura tant kienet sabiħa li ġibdet bosta u bosta nies lejha li saru devoti ta' Marija Santissima. Dan l-artiklu deher fil-programm tal-festa Madonna ta' Lourdes San Ġwann 2018
Leġġenda Marjana